Zápisnica

**zo zasadnutia dňa 11. novembra 2019**

**Prítomní:**

Mgr. Eva Bacigalová, predseda komisie

PaedDr. Mária Barancová, člen komisie

Ing. Petra Kurhajcová, člen komisie

Emília Kurucová

Ing. Hana Turčániová

Mgr. Boris Čechvala, člen komisie

Mgr. Jozef Matúšek, člen komisie

**Neprítomní:**

Silvia Pilková, člen komisie

Ing. arch. Lucia Štasselová, člen komisie

Mgr. et Mgr. Marek Machata, člen komisie

**Hostia:**

- prezenčná listina

**Program**

**1.** Otvorenie

**2.** Návrh na 2. zmenu rozpočtu mestskej časti Bratislava - Ružinov na rok 2019

**3.** Rokovací poriadok Komisie sociálnych služieb

**4.** Rôzne

Predseda komisie Mgr. Bacigalová privítala členov na zasadnutí Komisie sociálnych služieb.

**K bodu č. 2**

Návrh na 2. zmenu rozpočtu mestskej časti Bratislava - Ružinov na rok 2019

Materiál predložila Ing. Alena Lehotayová, vedúca odboru ekonomického.

Rozpočet mestskej časti Bratislava – Ružinov na rok 2019 bol schválený miestnym zastupiteľstvom uznesením č. 15/II/2019 dňa 19.2.2019, upravený 1. zmenou rozpočtu uznesením č. 75/V/2019 zo dňa 25.6.2019. Doterajší vývoj rozpočtového hospodárenia si vyžaduje úpravu niektorých príjmových a výdavkových položiek. V súlade s § 14 zákona č. 583/2004 Z.z. o rozpočtových pravidlách územnej samosprávy v znení neskorších predpisov predkladáme návrh na 2. zmenu rozpočtu mestskej časti Bratislava – Ružinov na rok 2019. Predkladaný návrh 2. zmeny rozpočtu mestskej časti Bratislava - Ružinov na rok 2019 je vypracovaný podľa očakávania rozpočtových príjmov a výdavkov - stav k 30.9.2019. Rozpočet plne rešpektuje platnú legislatívu upravujúcu rozpočtové pravidlá územnej samosprávy a celková bilancia jeho príjmov a výdavkov zostáva vyrovnaná.

Upravený rozpočet na rok 2019 v celkovej výške 47.067.259,-€ sa v príjmovej aj vo výdavkovej časti navrhovanou zmenou upravuje na 45.941.336,-€, pričom bilančná rovnováha príjmov a výdavkov zostáva zachovaná. Úprava v bežných výdavkoch o 233.477,-€ sa týka predovšetkým položiek:

* všeobecné verejné služby (zníženie výdavkov miestneho zastupiteľstva a úprava výdavkov miestneho úradu)
* ekonomická oblasť (výstavba, cestná doprava)
* ochrana životného prostredia (nakladanie s odpadmi, ochrana životného prostredia)
* rekreácia, kultúra, náboženstvo
* vzdelávanie
* sociálne zabezpečenie

Pokles kapitálových výdavkov o 1.359,4 tis. € sa týka položiek:

* výdavky verejnej správy
* nezrealizovanie prác a presun do roku 2020
* ekonomická oblasť
* bývanie a občianska vybavenosť
* rekreácia, kultúra a náboženstvo
* vzdelávanie
* sociálne zabezpečenie.

Výdavky finančných operácií ostávajú nezmenené.

Členovia komisie Mgr. Matúšek a PaedDr. Barancová vyslovili názor, aby sa poslanci miestneho zastupiteľstva zišli z dôvodu koordinácie pri zostavovaní rozpočtu na rok 2020.

Ing. Lehotayová by takéto stretnutie s poslancami ohľadom rozpočtu mestskej časti rada privítala. Prítomných členov komisie informovala o internej úprave - znížení rozpočtu. Jednotlivé odbory miestneho úradu položky, ktoré bolo možné znížiť znížili o 16%.

**Komisia predložený návrh materiálu berie na vedomie.**

***Hlasovanie:*** 5 *za, 0 proti, 0 sa zdržalo*

**K bodu č. 3**

Rokovací poriadok Komisie sociálnych služieb

Predseda komisie Mgr. Bacigalová navrhla zmenu v článku 8, odsek 2 tak, aby komisia bola uznášaniaschopná ak je prítomná nadpolovičná väčšina jej členov. Ďalej navrhla, aby členovia komisia z radov občanov mali riadny hlas. Odsek 5 článku 8 navrhla vypustiť.

Zmeny zapracuje spoločne s tajomníkom komisie a poslancom zašle na spripomienkovanie.

**K bodu č. 4**

Rôzne

**4A)**

Člen komisie Ing. Kurhajcová informovala členov komisie o tom, že navštívila denne centrum organizácie VAGUS, ktoré sa nachádza na Mýtnej ulici. Podľa jej názoru je nevyhnutné, aby aj mestská časť mala takéto centrum. Vedenie mestskej časti oslovia o spoluprácu pri hľadaní vhodných priestorov.

Ak ľudia z nocľahárni skončia v nemocnici, tak potrebujú pomoc s vybavením občianskeho preukazu alebo s podaním žiadosti o poskytnutie dávky v hmotnej núdzi. Ľudia z nocľahárni nemajú vedomosť o tom, že si o túto dávku môžu požiadať. Člen komisie Mgr. Matúšek odporučil osloviť vedúcu odboru sociálnych vecí Mgr. Valkovú, ktorá má vedomosti a skúsenosti s danou problematikou.

4B)

Aktuálny stav riešenia prípadu osamelého seniora na Nivách

Mgr. Bacigalová oboznámila členov komisie o ďalších krokoch v súvislosti s pánom Petrom V. z Ružinova o ktorom informovala členov komisie na zasadnutí dňa 1.10.2019. Pán Peter V. má už občiansky preukaz - bola ho s ním vybaviť. Zobrala ho vlastným autom. Zastavili sa aj v Sociálnej poisťovni a zistili, že pán Peter V. si už sedemnásť mesiacov neprevzal dôchodok. Pán Peter V. je momentálne hospitalizovaný v Ružinovskej nemocnici. Pani Bacigalová ho bola navštíviť doma, ale nemohol jej otvoriť z dôvodu, že sa nevie pohnúť. Okamžite volala sanitku. Za asistencie hasičov, záchranárov a polície sa dostali do bytu. Pána Petra V. odniesli na nosidlách. Z bytu sa šíril silný zápach. Podľa vyjadrenia záchranárov v byte bol veľký neporiadok - pán Peter V. sa radí medzi zberačov. Predsedníčka komisie informovala členov aj o tom, že kontaktovala riaditeľku Ružinovského domova seniorov a konzultovali spolu pomoc s umiestnením pána Petra V. Člen komisie Mgr. Matúšek jej odporučil v danej veci osloviť aj vedúcu odboru sociálnych vecí. PaedDr. Barancová s ním súhlasila a členov komisie informovala o možnosti, aby pánovi Petrovi V. bol vypracovaný posudok o odkázanosti. Tým, že je ležiaci pacient, určite bude mať vyšší stupeň a bude tu možnosť rýchlejšieho umiestnenia do zariadenia. Odbor sociálnych vecí požiadajú o riešenie tejto situácie. Mgr. Matúšek ponúkol možnosť stretnutia s vedením fakultnej nemocnice v Ružinove, aby poskytla informáciu, na ktorom oddelení je pán Peter V. hospitalizovaný.

Členovia komisie vyjadrili názor, že pán Peter V. by sa určite nemal vrátiť do bytu. Určite je potrebné, aby absolvoval psychologické vyšetrenie. Ak by nebol schopný samostatného fungovania, mal by mať opatrovníka, ktorý by ho zastupoval vo všetkých záležitostiach. Či už by to bola komunikácia s lekármi, so správcom bytového domu, s bankou, so Sociálnou poisťovňou.

Členovia komisie vyjadrili názor, že je potrebné s podnetom osloviť Ministerstvo sociálnych vecí a rodiny a požiadať ho o riešenie tejto situácie, nasmerovanie a určenie postupu.

Pani Bacigalová informovala členov komisie, že hovorila aj so zástupcom správcu bytového domu. Podľa jeho vyjadrenia vlastníci bytov majú voči pánovi Petrovi V. výhrady v súvislosti so zápachom, ktorý sa šíri z jeho bytu aj so skutočnosťou, že už niekoľko mesiacov neplatí mesačné platby za byt. Bolo by vhodné pokúsiť sa nájsť rodinných príslušníkov pána Petra V. Nápomocný by v tom mohol byť úrad.

4C)

PaedDr. Barancová informovala členov komisie o tom, že počas návštevy Liberca získala informácie aj o tom, že v tomto meste úspešne funguje tzv. seniorsky ombudsman. V súvislosti s prípadmi, ktoré eviduje aj mestská časť Ružinov, ponúkla komisii zvážiť myšlienku na zriadenie podobnej inštitúcie určenej na pomoc starším občanom. Komisia sa touto ideou bude zaoberať na svojom ďalšom stretnutí.

Predseda komisie: Mgr. Eva Bacigalová, v.r.

Zapísala: Monika Repášová